Zápisnica zo zasadnutia
Komisie mandátovej, legislatívno-právnej a kontroly
zo dňa 22.8. 2016  

Prítomní: JUDr. Daniela Šurinová, Ing. Vladimír Sloboda, Bc. Radovan Bajer, JUDr. Michaela Biharyová
Ospravedlnený: Mgr. Igor Adamec
Neprítomný: Mgr. Attila Horváth
 
Program:
1.	Otvorenie
2.	Prešetrenie podnetu voči PhDr. Patrikovi Guldanovi na základe Uznesenia miestneho zastupiteľstva mestskej časti Bratislava – Ružinov č. 296/XVI/2016 zo dňa 21. 6. 2016
3.	Rôzne

Úvodom pani predsedníčka  komisie JUDr. Daniela Šurinová privítala členov komisie a zahájila rokovanie. Skonštatovala, že komisia je uznášaniaschopná a navrhla pokračovať v programe, ktorý si komisia odsúhlasila.
 
 Hlasovanie:		Prítomní: 4	 	Za: 4		Proti: 0		Zdržal sa: 0

Následne komisia  pokračovala podľa odsúhlaseného programu.

2.  Prešetrenia podnetu voči  poslancovi PhDr. Patrikovi Guldanovi

Miestne zastupiteľstvo Mestskej časti Bratislava – Ružinov na svojom zasadnutí dňa 21. 6. 2016 požiadalo uznesením č. 296/XVI/2016 Komisiu mandátovú, legislatívno – právnu a kontroly o stanovisko k problematike bezodplatného užívania fotoaparátu zakúpeného spoločnosťou  CULTUS Ružinov, a. s..

Komisia mandátová, legislatívno – právna a kontroly si na objektívne posúdenie uvedenej problematiky  prizvala  poslanca PhDr. Patrika Guldana  a  riaditeľku a. s. CULTUS Ružinov Mgr. Andreu Kozákovú. Pani predsedníčka JUDr. Daniela Šurinová odovzdala slovo pánovi poslancovi PhDr. Patrikovi Guldanovi na vyjadrenie. 
  
Pán poslanec PhDr. Patrik Guldan konštatoval, že rešpektuje uznesenie miestneho zastupiteľstva. Uviedol, že spôsob, akým fotografický prístroj získal považuje za legitímny. Dňa 16. 4. 2015 mailom požiadal pána prednostu, ako pamiatkár a historik umenia, že pripravuje príspevky o hodnotnej architektúre Ružinova a môže dodať fotodokumentáciu do monografie a len samotná výška honoráru pre fotografa by prevýšila cenu profesionálnej zrkadlovky, preto sa mu vidí efektívne zakúpenie fotoaparátu – digitálnu zrkadlovku napr. Nikon D810 s objektívom. Pán prednosta uviedol, že aby sa za ním zastavil, že niečo vymyslí. 
Pán PhDr. Patrik Guldan ďalej  uviedol, že fotoaparát používa od 9. 10. 2015 a že  to čo mohol ovplyvniť bol výber fotografického prístroja. To čo ovplyvniť nemohol bolo to, že realizáciou zakúpenia prístroja bol poverený CULTUS Ružinov, a.s. a neskúmal prečo práve CULTUS Ružinov, a. s. má s ním riešiť používanie fotografického prístroja, na ktorý pán prednosta získal prostriedky. Prisľúbil, že na požiadanie CULTUS Ružinov, a. s. vyhotoví fotodokumentáciu podujatí, ktoré táto spoločnosť organizovala. V tomto roku urobil fotodokumentáciu troch podujatí, zábery ktorých poslal pani riaditeľke Kozákovej. 
Taktiež uviedol, že už vo februári 2014 žiadal o dotáciu (grant) na nákup fotografického prístroja.
Aby sa preukázal, že za tie roky čo pôsobí ako poslanec Ružinova pripravil DVD a nakopíroval tam fotografie Ružinova. Sú tam zábery, ktoré už nie je možné opakovať, pretože viaceré budovy už nestoja, sú to stovky obrázkov, mnohé boli urobené zo striech výškových dominánt v Ružinove. Sú to informácie, ktoré slúžia ako analýzy, prieskumy a rozbory. Zároveň žiada, aby fotoaparát mu bol ponechaný  do konca volebného obdobia. 
Záverom uviedol, že fotoaparát mu neslúži na podnikanie, pretože ako štátny zamestnanec ani podnikať nemôže.  Odovzdal svoje písomné vyjadrenie + DVD pani predsedníčke komisie. 

	Pani riaditeľka a. s. CULTUS Ružinov Mgr. Andrea Kozáková uviedla, že peniaze na nákup fotoaparátu Nikon D810 dostali ako dar od občianskeho združenia Človek a mesto dňa 10. 7. 2015. CULTUS Ružinov,  a. s. dňa 15. 10. 2015 podpísala Zmluvu o bezodplatnom užívaní veci č. 2/2015 s pánom PhDr. Patrikom Guldanom. Ďalej uviedla, že pán PhDr. Patrik Guldan nafotil pre a. s. CULTUS Ružinov 3 akcie – rybárske slávnosti, hudobné podujatie v Parku Andreja Hlinku a hodové slávnosti bez nároku na honorár. Prípadnú ďalšiu fotodokumentáciu  si objednávajú u iného fotografa. Pani riaditeľka zároveň predložila fotokópie zmlúv (Zmluva o bezodplatnom užívaní veci č. 2/2015, Darovacia zmluva č. 7/2015), faktúru č. 171500232, dodací list, výsledok výberového konania, výdajku, inventárnu kartu.

	Pán poslanec Ing. Vladimír Sloboda uviedol, že  pán poslanec PhDr. Patrik Guldan z titulu poslanca nemá právo používať majetok mestskej časti a že porušil Ústavný zákon o ochrane verejného záujmu pri výkone funkcií verejných funkcionárov, zákon č. 357/2004 Z. z., čl. IV bod 2 písm. c/. Preto navrhuje uvedenú zmluvu o bezodplatnom užívaní veci zrušiť a vyvodiť sankcie voči pánovi poslancovi PhDr. Patrikovi Guldanovi. Taktiež uviedol, že nie sú zmluvne ošetrené autorské práva a že bol porušený etický kódex verejného funkcionára čl. 3 ods. 6.

Komisia LPaK  daný  materiál prerokovala a prijala nasledovné uznesenie:  

1. konštatuje „že bol porušený Etický kódex verejného funkcionára  mestskej časti Bratislava – Ružinov“,

2.  odporúča a. s.  CULTUS Ružinov ukončiť  „Zmluvu o bezodplatnom užívaní veci č. 2/2015“ s pánom poslancom PhDr. Patrikom Guldanom,

3. odporúča MZ prešetriť podnet na Komisii finančnej, podnikateľských činností a informatizácie  
a
4.	odporúča  MZ podať podnet na prešetrenie miestnemu kontrolórovi za nehospodárne nakladanie finančných prostriedkov mestskej časti

3. Rôzne
Dňom 1. 8. 2016 nastúpil do pracovného pomeru  nový pán prednosta  JUDr. Michal Sygút, ktorý sa prišiel predstaviť poslancom komisie, uviedol, že danú problematiku pozná, pretože pracoval ako prednosta okresného úradu a neskôr bol zvolený za primátora mesta Turčianske Teplice. Uviedol, že práca je odlišná iba v tom, že majetok je nám zverený hlavým mestom, že MČ s ním nemôže nakladať a počet obyvateľov mestskej časti je vyšší. Ponúkol pomoc poslancom, aby sa naňho obracali s prípadnými dotazmi a otázkami. Na záver všetkým zaželal veľa úspechov a poprial úspešnú spoluprácu.

Záverom pani predsedníčka komisie poďakovala všetkým prítomným za účasť a ukončila rokovanie komisie. 

							                JUDr. Daniela Šurinová, v. r.
								        predsedníčka komisie 

Zapísala:  Zeleníková